b'\n_START_ARTICLE_\n\xc5\xa0krlatica\n_START_SECTION_\nDostop\n_START_PARAGRAPH_\nEdini markiran pristop nanjo pelje z ju\xc5\xbene strani, od koder vodi zavarovana plezalna pot. Ta se najprej dvigne po meli\xc5\xa1\xc4\x8du, ob strani katerega dose\xc5\xbee ju\xc5\xbeno steno in se prek nje povzpne na greben, ki vodi do vrha. Do za\xc4\x8detka te poti se je mo\xc4\x8d povzpeti od Alja\xc5\xbeevega doma v Vratih (pot do vrha mimo Bivaka IV. na Ru\xc5\xa1ju traja 6 ur), s Kri\xc5\xa1kih podov (5 ur) ali pa iz Krnice (pot je najdalj\xc5\xa1a in traja do 7 ur).\n_START_SECTION_\nZanimivosti\n_START_PARAGRAPH_\nPrvi je po dolgotrajnem iskanju poti na vrh stopil Julius Kugy v spremstvu trentarskih vodnikov Andreja Komaca in Matije Kravanja leta 1880. Na zelo razglednem vrhu stoji kri\xc5\xbe, ki so ga \xc4\x8dlani Turistovskega kluba Skala l. 1934 postavili v spomin vsem gornikom, ki so umrli v slovenskih gorah. Kri\xc5\xbe so leta 1953 podrli, leta 1996 pa ponovno postavili.'